ধ্রুব রাঠী

ধ্রুব রাঠী (, ; জন্ম: ৮ই অক্টোবর ১৯৯৪) একজন ভারতীয় ইউটিউবার, ভ্লগার ও সক্রিয়তাবাদী। তিনি সামাজিক, রাজনৈতিক ও পারিবেশিক নানান বিষয় নিয়ে তৈরি তাঁর ইউটিউব ভিডিওর জন্য সুপরিচিত। ২০২৪ সালের নভেম্বর নাগাদ তাঁর সকল চ্যানেল মিলিয়ে মোট ৩৩.১৪ মিলিয়ন সাবস্ক্রাইবার এবং ৫.৮৪ বিলিয়ন ভিউ রয়েছে।

প্রাথমিক জীবন ও শিক্ষা 
ধ্রুব ভারতের হরিয়াণা রাজ্যে একটি হরিয়াণবী হিন্দু জাট পরিবারে জন্মগ্রহণ করেন। তিনি হরিয়াণায় প্রাথমিক শিক্ষা লাভ করেন। এরপর উচ্চাশিক্ষার উদ্দেশে তিনি জার্মানিতে যান এবং কার্লসরুয়ে প্রযুক্তি ইনস্টিটিউট থেকে যন্ত্র প্রকৌশলে স্নাতক ডিগ্রি অর্জন করেন। একই প্রতিষ্ঠান থেকে নবায়নযোগ্য শক্তিতে তিনি স্নাতকোত্তর ডিগ্রি লাভ করেন।

কর্মজীবন 
রাঠী মূলত তার রাজনৈতিক ভিডিওর জন্য পরিচিত, যা প্রধানত তথ্য-যাচাই এবং ব্যাখ্যামূলক বিষয়বস্তু নিয়ে গঠিত। দ্য প্রিন্টের মতে, রাঠী প্রথম ভারতীয় ব্যবহারকারীদের একজন যিনি ইউটিউবকে একটি রাজনৈতিক প্ল্যাটফর্ম হিসাবে ব্যবহার করেছিলেন। তিনি ২০১৩ সালে ভ্রমণের ভিডিও আপলোড করতে শুরু করেন কিন্তু ২০১৩ সালের শেষের দিকে তিনি তার দৃষ্টিভঙ্গি রাজনৈতিক ও সামাজিক বিষয়ে স্থানান্তরিত করতে আরম্ভ করেন।

গুরুতর বিষয়বস্তুর পাশাপাশি রাঠী পি নিউজ নামে একটি ব্যঙ্গাত্মক “ভুয়া খবর” বিভাগ চালু করেন। এছাড়াও ২০১৭ থেকে ২০২০ সালের শুরুর দিকে রাঠী দ্য প্রিন্টের জন্য মতামত কলাম লিখেছেন। ২০১৮ সালে বিজেপি–এএপি বিবাদের সময় তার প্রতিবেদনকে একপেশে এবং গল্পের আংশিক হিসেবে বিবেচনা করা হয়েছিল।

জুলাই ২০২০ সালে রাঠী ধ্রুব রাঠী ভ্লগ্‌স নামে আরেকটি ইউটিউব চ্যানেল শুরু করেন, যেখানে তিনি তার আন্তর্জাতিক ভ্রমণ ভ্লগ শেয়ার করেন। ভ্রমণ ভ্লগের পাশাপাশি তিনি বিভিন্ন শোয়ে উপস্থাপনা করেন, যার মধ্যে রয়েছে ডয়েচে ভেলের ডিডাব্লিউ ট্রাভেল এবং নেটফ্লিক্স ইন্ডিয়ার ডিকোড উইথ ধ্রুব। তিনি স্পোটিফাইয়ে মহা ভারত উইথ ধ্রুব রাঠী নামে একটি পডকাস্ট পরিচালনা করেন।

ফেব্রুয়ারি ২০২২ নাগাদ রাঠী ৩০-সেকেন্ডের তথ্য ভিডিও শেয়ার করার জন্য একটি শর্ট চ্যানেল শুরু করেন। চ্যানেলটি দর্শকদের তথ্যের সাথে দ্রুত এবং সহজে সম্পৃক্ত হওয়ার উপায় প্রদান করে। সে বছর সেপ্টেম্বরে তিনি বিতর্কের মুখোমুখি হন যখন পাকিস্তানের রাজনৈতিক সংকট নিয়ে তিনি একটি ভিডিও পোস্ট করেছিলেন যা ভারতের তথ্য ও সম্প্রচার মন্ত্রণালয় কর্তৃক ব্লক করা হয়েছিল। মন্ত্রণালয় দাবি করেছিল যে, ভিডিওটিতে ভারতের একটি বিকৃত মানচিত্র ছিল, যেখানে কাশ্মীরের কিছু অংশ পাকিস্তান বা “বিতর্কিত” হিসেবে চিত্রিত হয়েছিল। মার্চ ২০২৩ সালে তিনি তার “ঠাণ্ডা পানীয়ের অন্ধকার দিক” শীর্ষক ভিডিওতে ডাবর থেকে কপিরাইট অভিযোগের সম্মুখীন হন। কলকাতা উচ্চ আদালত একটি আদেশের মাধ্যমে সামাজিক মাধ্যম প্ল্যাটফর্মগুলোকে ভিডিওটি সরিয়ে ফেলার নির্দেশ দিয়েছিল।

২০২৪ সালের ১৮ই এপ্রিল রাঠী পাঁচটি নতুন ইউটিউব চ্যানেল ঘোষণা করেন যা পাঁচটি ভারতীয় আঞ্চলিক ভাষায় ডাব করা ভিডিও প্রকাশের দিকে মনোনিবেশ করবে, যার মধ্যে তামিল, তেলুগু, বাংলা, মারাঠি ও কন্নড় ভাষা অন্তর্ভুক্ত।

ব্যক্তিজীবন 
রাঠী জার্মানের একজন স্থায়ী বাসিন্দা। ২০২১ সালের নভেম্বরে অস্ট্রিয়ার ভিয়েনা শহরের বেলভেডের প্রাসাদে তিনি তার দীর্ঘদিনের বান্ধবী জুলিকে বিয়ে করেন। ২০২৪ সালের সেপ্টেম্বরে তাদের প্রথম সন্তানের জন্ম হয়।

গণমাধ্যম 
২০২৩ সালে তিনি টাইম ম্যাগাজিনের নেক্সট জেনারেশন লিডার্স তালিকায় অন্তর্ভুক্ত হন।

পাদটীকা

তথ্যসূত্র

বহিঃসংযোগ 

 দাপ্তরিক ওয়েবসাইট
 ইউটিউবে ধ্রুব রাঠির চ্যানেল

জীবিত ব্যক্তি
১৯৯৪-এ জন্ম
ভারতীয় ইউটিউবার
হরিয়ানার ব্যক্তি
ভারতীয় সাংবাদিক
ভারতীয় নাস্তিক
২১শ শতাব্দীর ভারতীয় সাংবাদিক
জার্মানিতে ভারতীয় অভিবাসী
ভারতীয় যন্ত্র প্রকৌশলী
কার্লসরুয়ে প্রযুক্তি ইনস্টিটিউটের প্রাক্তন শিক্ষার্থী
নবায়নযোগ্য শক্তির সাথে যুক্ত ব্যক্তি